বাংলায় এসআইআর প্রক্রিয়ায় নজরদারিতে আসছেন ৪ জন স্পেশাল রোল অবজার্ভার

কলকাতা: বাংলায় এসআইআরের হিয়ারিংয়েও (SIR Hearing) সাধারণ মানুষকে হয়রানি করা হচ্ছে বলে অভিযোগ তুলে জাতীয় নির্বাচন কমিশনকে (Election Commission) নিশানা করেছেন তৃণমূল সুপ্রিমো মমতা বন্দ্যোপাধ্যায় (Mamata Banerjee) ও অভিষেক বন্দ্যোপাধ্যায়। শনিবার ফের মুখ্য নির্বাচন কমিশনার জ্ঞানেশ কুমারকে (Chief Election Commissioner Gyanesh Kumar) চিঠি লিখেছেন মুখ্যমন্ত্রী মমতা বন্দ্যোপাধ্যায় (Mamata Banerjee)। এই আবহে বাংলায় এসআইআর প্রক্রিয়ায় ‘বিশেষ’ নজর দিচ্ছে নির্বাচন কমিশন। বাংলায় এসআইআর প্রক্রিয়ায় নজরদারির জন্য এবার আসছেন ৪ জন স্পেশাল রোল অবজার্ভার (Special Roll Observers)।

রাজ্যের শাসক দল তৃণমূল বার বার এসআইআরের প্রক্রিয়াগত ত্রুটি নিয়ে প্রশ্ন তুলেছে।এসআইআরের কাজে স্বচ্ছতা আনতে পশ্চিমবঙ্গে আরও চার জন বিশেষ পর্যবেক্ষক নিয়োগ করল নির্বাচন কমিশন। তাঁদের মধ্যে তিন জনকে দিল্লি থেকে পাঠানো হচ্ছে। এক জন কাজ করেন ত্রিপুরায়। এসআইআরের কাজ তদারকি করার জন্য এক জন বিশেষ পর্যবেক্ষক সুব্রত গুপ্তকে নিয়োগ করেছিল কমিশন। এবার তাঁর সঙ্গেই কাজ করবেন আরও চার জন। রাজ্যে বিশেষ পর্যবেক্ষকের দায়িত্ব পেলেন চার আইএএস অফিসার। তাঁরা হলেন শৈলেশ, রতন বিশ্বাস, সন্দীপ রাঠৌর এবং বিকাশ সিংহ। পাঁচ বিশেষ পর্যবেক্ষক ছাড়াও রাজ্যে রয়েছেন ১২ জন এসআইআর পর্যবেক্ষক। বিভিন্ন জেলায় নিযুক্ত রয়েছেন তাঁরা। তা ছাড়া আও পাঁচ জন পর্যবেক্ষক নিয়োগ করা হয়েছে, যাঁরা রাজ্যের পাঁচ ডিভিশন— প্রেসিডেন্সি, মেদিনীপুর, বর্ধমান, মালদহ এবং জলপাইগুড়ির এসআইআরের কাজ খতিয়ে দেখেন।

আরও পড়ুন: গাফিলতি বরদাস্ত নয়! মাইক্রো অবজার্ভারদের কড়া বার্তা কমিশনের